**БЭЛИГҮҮН ТОЛИ (3-4 МИН.**)

Хүндэтэ үхибүүд, «Эхэ хэлэн – манай баялиг» наадамдаа дэлхэйн олон арадуудта мэдээжэ болоһон Эрдэни-Хайзуун Галшиевай «Бэлигүүн толиһоо» һургаалнуудые хэдэн жэл соо шэнжэлнэбди. Цырен-Анчиг Дугар-Нимаевай 1993 ондо хэһэн оршуулгаар даабари хэжэ эхилээ һэмди.

Һүүлшын 3 жэлдэ «Хоер ёслолой абаха орхихо тухай хэлсэн бэлигүүн толи гэсэн үйлэ» гээд нэрлэгдэһэн «ДАШИ ЧОЙНХОРЛИН» гэһэн Буддын шажанай ехэ һургуулиин эрдэмтэ багшанарай түбэд хэлэнһээ сэхэ хэһэн оршуулгаһаа даабаринууд үгтэнэ. Эдэ һургаал-шүлэгүүдэй гүн удха өөһэдөө ойлгохо, зондо мэдүүлхэ гэһэн зорилго урдамнай табигданхай.

**43-дахи наадамай даабариин түхэл тодолоё:**

– Номой 2-дохи бүлэгтэ үгтэһэн һургаалнуудһаа хоёрыень шэлэн абахат,

– удхаарнь уряа-зураг (плакат, мем) интернет сооһоо бэдэрэн таарулхат али зурахат;

– зурагайнгаа удха юундэ иимэ мем, плакадаар гаргаһанаа тодорхойлхот.

«Плакат» гэжэ үгэ оршуулхада, «уряа-зураг, зарлал-зураг» гээд толи соо үгтэдэг. Һүүлэй үедэ интернет соо плакадай зорилгодо дүтэрхы «мем» гээд нэрлэгдэһэн урлалай зүйл хэрэглэгдэдэг болонхой гэжэ ажаглахаар. «Мем» гэжэ урлалай янза тухай бэшэхэдээ, зураг, фото- зураг, видео, үгэ, мэдүүлэл, элдэб тэмдэг, үнгэ, смайлик хэрэглэн, ямар нэгэ ойлгосо олондо мэдүүлхэ, ойлгуулха, тарааха арга гэнэ. Танай зорилго хадаа сургаал соохи үйлэ ушарай һубарил зураглан харуулха бэшэ, һургаалай юрэнхы удха өөһэдөө ойлгоод, интернедэй аргаар саашань дамжуулха оньһо бэдэрэлгэ болоно.